FI Euroopan unionin virallinen lehti CE 88/131

(2004/C 88 E/0139)

KIRJALLINEN KYSYMYS E-3143/03

esittäjä(t): Stavros Xarchakos (PPE-DE) komissiolle

(23. lokakuuta 2003)

Aihe: Yksityisautojen hinnat Kreikassa ja dieselmoottoreiden kieltäminen Ateenassa ja Thessalonikissa

Kreikan hallitus ilmoitti jokin aika sitten (muutama kuukausi ennen kansallisia vaaleja) uusien yksityiskäyttöön ostettavien autojen veron alentamisesta.

Tämän ilmoituksen tuloksena odotetaan lähinnä suurella moottorilla (yli 2 000 kuutiota) varustettujen autojen hintojen alentuvan, vaikka ne tästä huolimatta ovat jatkossakin kalliimpia kuin vastaavat autot muissa Euroopan unionin maissa.

Myyntihintojen alentuminen on suhteessa huomattavasti pienempi 1800—2 000 kuution moottorilla varustettujen autojen kohdalla (joihin kuuluu korkean aktiivisen ja passiivisen turvavarustuksen omaavia ajoneuvoja), joten nämä autot pysyvät erittäin kalliina kreikkalaisille kuluttajille, joilla lisäksi on unionin alhaisimmat palkat ja joiden vuositulot henkeä kohden ovat vain 69 prosenttia yhteisön keskiarvosta (Eurostatin vuotta 2002 koskevien tietojen mukaan).

Euroopan parlamentin ympäristövaliokunnassa käytyjen keskustelujen aikana on toistuvasti huomautettu, että nykyaikaisilla dieselmoottoreilla on huomattavasti alhaisemmat saastepäästöt ja samankaltaiset hevosvoimat kuin bensiinimoottoreilla (koska turboahtimien käyttö on laajalle levinnyttä). Rikkoutuneista katalysaattoreista (joita käytetään lyijytöntä bensiiniä käyttävissä moottoreissa) tulevat päästöt ovat tunnetusti erityisen vaarallisia ihmisten terveydelle, ja on huomattava, että Ateenassa ja Thessalonikissa dieselmoottorilla varustettujen yksityisautojen liikennöinti on kielletty. Kaiken tämän tuloksena on vaarallisten saasteiden päätyminen ilmakehään (lähinnä Ateenassa, jossa on yli kaksi miljoonaa ajoneuvoa), ja myös kreikkalaisille kuluttajille koituu huomattavasti enemmän kustannuksia, koska tunnetusti lyijytön bensiini on kalliimpaa kuin dieselpolttoaine ja bensiinimoottoreilla on suurempi kulutus kuin dieselmoottoreilla.

Millä tavoin komissio voi ryhtyä toimiin kreikkalaisten viranomaisten suuntaan, jotta yksityisautojen verotusta (ja siten vähittäismyyntihintoja) alennettaisiin 1 800—2 000 kuution luokassa, joka kiinnostaa (kustannusten vuoksi) enemmän kreikkalaisia kuluttajia? Onko nykyaikaisilla dieselmoottoreilla varustettujen yksityisautojen liikkumisen kieltäminen Kreikan kahdessa suurimmassa kaupungissa järkevää ja ympäristön kannalta johdonmukaista? Mihin toimiin komissio on tähän mennessä ryhtynyt kahdessa edellä mainitussa asiassa ja mitä vastauksia kreikkalaiset viranomaiset ovat antaneet?

Frits Bolkesteinin komission puolesta antama vastaus

(17. joulukuuta 2003)

Komissio haluaisi ilmoittaa arvoisalle parlamentin jäsenelle, että raskaiden tavaraliikenteen ajoneuvojen vuotuisia veroja ja maksuja koskeviin yleisiin sääntöihin liittyvää poikkeusta lukuun ottamatta yhteisön lainsäädännöllä säännellään tai yhdenmukaistetaan hyvin vähän jäsenvaltioissa henkilöautoihin sovellettavia kansallisia verotussäännöksiä. Tämän vuoksi on yksittäisten jäsenvaltioiden tehtävä antaa henkilöautojen verotusta koskevia kansallisia säännöksiä, joiden on oltava EY:n perustamissopimuksen yleisten periaatteiden mukaisia. Säännökset eivät myöskään saa lisätä jäsenvaltioiden väliseen kauppaan liittyviä rajanylitysmuodollisuuksia, ja niiden on noudatettava syrjimättömyyden periaatetta.

Komissio on tietoinen siitä, että rekisteröintiverotuksessa on suuria eroja niiden jäsenvaltioiden välillä, joissa kyseistä veroa vielä sovelletaan. Syyskuussa 2002 annetussa tiedonannossa henkilöautojen verotuksesta unionissa (1) komissio ehdottaa, että jäsenvaltiot poistaisivat rekisteröintiverotuksen tai alentaisivat sitä huomattavasti viidestä kymmeneen vuotta kestävän siirtymäajan kuluessa. Tiedonanto sisältää myös poliittisia toimenpiteitä, joiden avulla luodaan suorempi yhteys uusien henkilöautojen verotuksen tason ja hiilidioksidipäästöjen välille. Parlamentti antoi tiedonannosta myönteisen lausunnon 5. ja 6. marraskuuta 2003 pidetyssä täysistunnossa.

Komissio huomauttaa, että jäsenvaltioiden on hyväksyttävä neuvostossa yksimielisesti kaikki ne aloitteet, joita komissio mahdollisesti tekee neuvostossa ja parlamentissa käytävien henkilöautojen verotuksen lähentämiseen liittyvien keskustelujen tulosten perusteella.

Mitä tulee dieselkäyttöisten henkilöautojen kieltämiseen kahdessa Kreikan suurimmassa kaupungissa, komissio haluaa muistuttaa, että kun arvioidaan dieselkäyttöisten henkilöautojen ympäristövaikutuksia, olisi tehtävä ero ilman epäpuhtauksiin ja ilmastonmuutokseen liittyvien kysymysten välillä. Verrattuna bensiinikäyttöisiin henkilöautoihin nykyaikaiset dieselkäyttöiset henkilöautot vähentävät hiilidioksidipäästöjä, ja tämä on ilmastonmuutoksen kannalta keskeinen kysymys. Toisaalta dieselkäyttöisten henkilöautojen ilman laatua heikentävät päästöt, esimerkiksi hiukkaspäästöt ja typen oksidien päästöt, ovat kuitenkin selvästi suuremmat. Tällaisten päästöjen ilmassa olevien pitoisuuksien raja-arvoja säännellään ilmassa olevien rikkidioksidin, typpidioksidin ja typen oksidien, hiukkasten ja lyijyn pitoisuuksien raja-arvoista 22 päivänä huhtikuuta 1999 annetulla neuvoston direktiivillä 1999/30/EY (2), jossa määritetään pitoisuuksien raja-arvot ja ylitysmarginaalit. Ilmanlaatua koskevan puitedirektiivin nojalla komissiolle toimitettujen raporttien perusteella raja-arvot ja ylitysmarginaalit ylitetään edelleenkin Attican alueella, ja tämän vuoksi on otettava käyttöön tai jatkettava toimia, jotka kohdistuvat tiettyihin päästöjen lähteisiin, edellyttäen, että nämä toimet ovat EY:n perustamissopimuksen mukaisia.

Mikäli arvoisa jäsen haluaa tarkempia tietoja ilman epäpuhtauksista Kreikassa, kehotamme häntä tutustumaan vastaukseen, jonka komissio antoi Antonios Trakatellisin esittämään kirjalliseen kysymykseen E-3217/03 (3).

(1) KOM(2002)431 lopullinen.

(2) EYVL L 163, 29.6.1999.

(3) EUVL C 78 E, 27.3.2004, s. 791.